அப்போது ஜயா உள்ளே தைரியமாக நுழைந்தாள். "இந்த இடத்திலா சண்டை? நீங்கள் ஆண் பிள்ளைகளா?" என்றாள். ஓடிச்சென்று மீனாக்ஷியம்மாளை மடிமீது எடுத்துக் கிடத்திக் கொண்டு கதறினாள். கிட்டுவைக் கொடுத்த புனிதமான சரீரம் அல்லவா? அம்பிக்கு என்ன? அவன் தைரியசாலி; அறிவின் தராசு. இவள் செய்கை இருவர் மனசிலும் ஒரு சாந்தியைத் தந்தது. அவள் பெண். உணர்ச்சிவசப்பட்டவள். மதம் அவளுக்குத் தெரியாது. அம்பிக்கு அவள் செய்கை அவன்முன் அவளைப் பெரிய புனிதவதியாக்கியது. மெதுவாகச் சரீரத்தைக் கிடத்திவிட்டு, கிட்டுவின் பக்கத்தில் வந்து நின்றுகொண்டு, "போய் வருகிறோம்" என்றாள்.